ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА КРЕДИТНО БИРО

Член 1

Во Законот за Кредитно биро („Службен весник на Република Македонија“ бр.81/08, 24/11, 199/14 I 192/15), во член 2 точка 1 зборовите „задолженоста и редовноста во исполнување на обврските од страна на“ се бришат.

Во точка 6 зборовите „обврските на субјектите на податоци” се заменуваат со зборовите „субјектот на податоци и тоа: кредитен извештај и извештај за кредитна способност.“.

По точката 6 се додаваат две нови точки 7 и 8 кои гласат:

„7. „Кредитен извештај“ е извештај за кредитната историја кој содржи податоци за задолженоста и редовноста во исполнувањето на обврските од страна на субјектот на податоци;

8. „Извештај за кредитна способност“ е извештај со нумерички или алфабетски знак доделен на субјектот на податоци кој укажува на нивото на ризик од неплаќање на финансиските обврски од страна на субјектот на податоци;“.

Точка 7 станува точка 9.

Член 2

Во членот 6 по став (1) се додава нов став (2) кој гласи:

„(2) Покрај податоците од став (1), во кредитното биро се доставуваат и податоци за секоја блокада и деблокада на трансакциска сметка во реално време.”.

Ставот (2) станува став (3).

Член 3

Членот 7 се менува и гласи:

„(1) Кредитното биро врз основа на добиените податоци од давателите на податоци од член 11 на овој закон изготвува и издава кредитен извештај и/или извештај за кредитна способност за субјектот на податоци.

(2) Кредитниот извештај може да содржи и други податоци за субјектот на податоци обезбедени согласно член 11-а од овој закон.

(3) Извештајот за кредитна способност се изготвува врз основа на податоците од член 11 од овој закон и не смее да ги земе во предвид следните податоци: раса, пол, религија, националност, брачна состојба, старост, плата, занимање, работодавач, датум на вработување, титула, место на живеење, договори за наем, обврски за алиментација и било која друга информација која не е обезбедена во согласност со член 11 од овој закон.”.

Член 4

По членот 7 се додава нов член 7-а кој гласи:

„Член 7-а

(1) За изготвување на извештај за кредитна способност, кредитното биро користи еден или повеќе модели за што ќе набави соодветен софтвер.

(2) Кредитното биро е должно на својата интернет страна да ги објави моделите врз основа на кои ги изготвува извештаите за кредитна способност, со објаснување и примери.

(3) Корисникот на податоци, односно субјектот на податоци во барањето за добивање извештај за кредитна способност избира еден или повеќе модели за изготвување на извештајот за кредитна способност.”.

Член 5

Во членот 11 алинеја 4, зборовите „друштва за” се заменуваат со зборовите „даватели на”.

Алинеите 7, 9 и 10 се бришат.

Член 6

По членот 11 се додава нов член 11-а кој гласи:

„Член 11-а

(1) Кредитното биро може, во согласност со закон, да обезбедува и податоци од јавни книги и регистри и други јавно достапни податоци за субјектите на податоци.”.

Член 7

Во членот 12 по зборот „податоците” се додаваат зборовите „од давателите на податоци од член 11 од овој закон”.

Член 8

Во членот 13 по алинеја 10 се додава нова алинеја 11 која гласи:

„-податок за блокада/деблокада на трансакциска сметка,”

Член 9

Во членот 14 по алинеја 9 се додава нова алинеја 10 која гласи:

„-податок за блокада/деблокада на трансакциска сметка,”

Член 10

Во членот 17 зборот „или“ се заменува со зборовите „а може и“.

Член 11

Во членот 18 по ставот (2) се додава нов став (3) кој гласи:

„(3) Банка со седиште во Република Македонија може да издава извештаи на кредитното биро за субјекти на податоци како дел од активноста за посредување во склучување договори за кредити и заеми, врз основа на договор склучен со кредитното биро.“.

Член 12

Во членот 20 став (1) во алинеја 1 сврзникот „и” се заменува со запирка.

Во алинеја 2 точката на крајот од реченицата се брише и се додава сврзникот „и”.

По алинеја 2 се додава нова алинеја 3 која гласи:

„-Кредитни бироа или сродни субјекти од други земји со кои кредитното биро има склучено договор за размена на податоци.”.

Член 13

Во член 21 став (3) по зборот „суд“ се додаваат зборовите „и по барање на лица овластени за извршување во согласност со закон.”.

Член 14

Во членот 25 по зборот „лажни” се додаваат зборовите „или неточни”.

Член 15

Во членот 28 во ставот (1) зборовите „ја оспори” се заменуваат со зборовите „поднесе писмено известување со кое ја оспорува”.

Член 16

Во член 40, по алинеја 1 се додава нова алинеја 2 која гласи

„- по барање на лица овластени за извршување.”

Член 17

Членот 41 се менува и гласи:

„Кредитното биро ги доставува податоците и извештаите единствено на барање на субјектот на податоци, на корисник на податоци, на суд или на лице овластено за извршување, во согласност со одредбите од овој закон.‘‘.

Член 18

По членот 45-а се додава нова глава III-а „Надоместоци“ и нов член 45-б кој гласи:

„III-a Надоместоци

Член 45-б

(1) Кредитното биро за издавање на извештаите од членот 7 став (1) на овој закон наплатува надоместоци.

(2) Висината на надоместоците од став (1) на овој член се утврдува со Тарифник.

(3) Тарифникот од став (2) на овој член се објавува на интернет страницата на кредитното биро и во „Службен весник на Република Македонија”.”.

Член 19

По членот 46 се додава нова глава IV-a „Сметководство и извештаи“ и два нови члена 46-а и 46-б кои гласат:

„ IV-a Сметководство и извештаи

Член 46-а

Кредитното биро го води сметководството и ги изготвува финансиските извештаи во согласност со Законот за трговските друштва и усвоените меѓународни стандарди за финансиско известување.

Член 46-б

(1) Кредитното биро подготвува годишен извештај за работењето кој особено содржи:

1) број на субјекти на податоци за кои има оформено досие, вкупно и поединечно за правни и физички лица;

2) број на кредитно активни субјекти на податоци, вкупно и поединечно за правни и физички лица;

3) поднесени барања за сопствени извештаи, вкупно и поединечно за правни и физички лица;

4) поднесени барања од корисници на податоци, вкупно и поединечно за правни и физички лица;

5) поднесени писмени известувања за оспорување на податоци, вкупно и поединечно за правни и физички лица и за исходот од постапката;

6) субјекти на податоци со доцнење во исполнување на обврските, вкупно и поединечно за правни и физички лица, со просечен период на доцнење и износ што е во задоцнување и

7) други податоци со кои располага кредитното биро.

(2) Кредитното биро го објавува на својата интернет страна Извештајот од став (1) на овој член најдоцна до 30 април во тековната година за претходната година.“.

Член 20

Во членот 48 во став (1) точката 1) се менува и гласи:

„1) извештаите содржат податоци спротивно на член 7 од овој закон;”.

По точката 1) се додава нова точка 2) која гласи:

„2) обезбеди податоци спротивно на член 11-а од овој закон;”

Точките 2) и 3) стануваат точки 3) и 4).

По точката 4) која станува точка 5) се додава нова точка 6) која гласи:

„6) достави лажни или неточни податоци (член 25);”

Точките 5), 6), 7), 8), 9), 10), 11), 12) и 13) стануват точки 7), 8), 9), 10), 11), 12), 13), 14) и 15).

Во точката 14) која станува точка 16), сврзникот „и” на крајот од реченицата се заменува со точка и запирка.

Во точката 15) која станува точка 17), точката на крајот од реченицата се заменува со сврзникот „и”, и се додава нова точка 18) која гласи:

„18) не го води сметководството и не ги изготвува финансиските извештаи во согласност со членот 46-а од овој закон.”.

Член 21

Во член 48-а во став (1) по точката 3) се додаваат две нови точки 4) и 5) кои гласат:

„4) не го објави тарифникот на начин пропишан со член 45-б став (3) од овој закон;

5) не го објави годишниот извештај за работењето (член 46-б став (2)).”

Преодни и завршни одредби

Член 22

Кредитното биро е должно да го објави постојниот Тарифник за висината на надоместоците во „Службен весник на Република Македонија“ во рок од 15 дена од денот на влегување во сила на овој закон.

Член 23

Актите предвидени со овој закон кредитното биро ќе ги донесе во рок од 60 дена од денот на влегување во сила на овој закон.

Член 24

Овој закон влегува во сила со денот на објавувањето во „Службен весник на Република Македонија“.